text: Tre litauere med tyvekoster fundet i skov
  21 september 2015 kl. 18.30
  Tre litauere fængslet efter fund af tyvekoster i en skov i Houstrup ved Nørre Nebel.
  Tre litauiske mænd på 22, 27 og 32 år er af dommeren ved retten i Esbjerg blevet fængslet i 14 dage. Det oplyser Syd- og Sønderjyllands Politi i en pressemeddelelse.
  De tre blev mandag fremstillet i grundlovsforhør sigtet for to indbrud i henholdsvis en varebil i Houstrup og et hus i Videbæk samt indbrud på flere indtil videre ukendte gerningssteder.
  Det var gode observationer af en lokal borger, der førte til, at politiet søndag sidst på dagen kunne anholde de tre litauere, der opholdt sig i en skov med en masse tyvekoster.
  Den lokale borger undrede sig over en litauisk bil, der holdt parkeret det samme sted i længere tid. Derfor ringede han til politiet, men da politiet dukkede op, var der ingen at se.
  Da politiet var kørt, dukkede tre udenlandske mænd op i et skovområde, og borgeren kontaktede derfor igen politiet.
  - Da vi kom tilbage, fandt vi de tre mænd, som var litauere, der holdt til i et sommerhus. Vores hundepatrulje fandt efterfølgende en kuffert fyldt med smykker og telefoner i et skovområde, siger vagtchef hos Syd og Sønderjyllands Politi Kjeld Jørgensen til TV SYD.
  De tre mænd kærede ikke fængslingen.
  